**דף מידע לנבדק לפעולות פולשניות בהדרכת CT או US**

**ביופסיה בהדרכת CT** או **US**היא פעולה פולשנית בה מוחדרת מחט לתוך הגוף על מנת לקבל דגימת תאים או רקמה מאזור חולני. מבוצע גם באשפוז וגם אמבולטורי.

**ניקוז בהדרכת**  **US** או **CT** : פעולה פולשנית בה מוחדר צינור מנקז (נקז) לתוך הגוף על מנת לנקז נוזלים לא תקינים, לעיתים רבות מזוהמים (אבצסים לדוגמה). מבוצע באשפוז או באופן אמבולטורי בהתאם למצב החולה.

**יש להביא ליום הבדיקה:**

1. הפניה רפואית לביופסיה וטופס התחייבות מקופ"ח או פיקדון באשראי/ מזומן.
2. צילומים קודמים
3. בדיקות דם – ספירת דם, תפקודי קרישה . כך נוודא שאינכם סובלים מבעיות בקרישת הדם שיכולות להוביל לדימום במהלך או לאחר הביופסיה.

**הכנה לפעולות פולשניות**

1. אנא הימנעו מאכילת מאכלים מוצקים ומשתיה במשך 6 שעות טרם ביצוע הפעולה.
2. ניתן לנטול תרופות כנדרש כרגיל כולל בבוקר יום הבדיקה עם מעט מים. במידה ויש צורך בנטילת תרופות במשך היום יש להביא את כל מנת התרופות היומית .
3. במידה והנכם סובלים מסכרת אנא התייעצו עם הרופא המטפל לגבי הטיפול במחלה לפני ולאחר הפעולה.
4. תרופות נוגדות קרישה (כגון אספירין, פלוויקס) יש להפסיק לפחות 5 ימים לפני הבדיקה בתאום עם רופא המשפחה. כל תרופה נוגדת קרישה אחרת יד להפסיק 48 שעות לפני הבדיקה בתאום עם רופא המשפחה.
5. תרופות מדללות דם מסוג אחר (כגון קומדין, אלקוויז, פרדקסה, קסרנטו) יש להביא לידיעתנו, על מנת לתאם עמכם ועם רופא המשפחה מעבר לקלקסן ( לקבוע מינון ולהנחות מתי להפסיק )
6. יש להגיע כ 20 דק' לפני מועד התור לצורך קבלה משרדית. עליכם להגיע לדלפק הקבלה של יחידת ה-CT או ה- US במכון הדימות הממוקם באגף ה' קומת קרקע. לאחר שתתקבלו על ידי נציגת השירות , יפגשו אתכם טכנאי, אחות ורדיולוג מומחה אשר יבצעו את הפעולה. תקבלו הסבר מפורט לגבי הפעולה וסיבוכים אפשריים ותתבקשו לחתום על טופס הסכמה לביצועה.

**כמה זמן אורכת הפעולה?**

פעולות פולשניות שונות זו מזו במידת המורכבות שלהן ולפיכך גם בזמן הנדרש לביצוען. בדרך כלל הפעולה נמשכת בין 30 ל-90 דקות.

נבדקים לא מאושפזים: שעוברים ביופסיות מאיברים לא עמוקים כגון : תירואיד, פרוטיס, בלוטת לימפה, יישארו להשגחה בין -15-30 דקות. נבדקים שעוברים ביופסיות מאברי הבטן העמוקים – כבד, כליה, גושים בחלל הבטן יישארו להשגחה למשך מספר שעות (2- 6 שעות כתלות בסוג הפעולה) לאחר סיום הפעולה על מנת לוודא שאינכם סובלים מסיבוכים מיידים.

נבדקים מאושפזים: יוחזרו למחלקה להמשך טיפול ומעקב באחריות רופאי המחלקה.

**מה קורה בחדר הבדיקה CT או US ?**

לאחר שתכנסו לחדר הבדיקה תתבקשו לשכב על מיטת הבדיקה. תבוצע סריקת CT או בדיקת US של אזור הבדיקה על מנת לבחור את המקום המתאים והבטוח ביותר להחדרת מחט הביופסיה או הנקז. לאחר שנקבע וסומן אזור זה ינקה הרדיולוג את אזור הפעולה בצורה סטרילית ויכסה אתכם עם סדינית סטרילית.

ביופסיותFNA - שאיבת תאים לציטולוגיה - מבוצעות ללא צורך בהרדמה מקומית.

ביופסיות FNA/B – נטילת תאים ורקמה לציטולוגיה ולפתולוגיה מבוצעות לאחר אלחוש מקומי. חומר הרדמה מקומית (לידוקאין) יוזרק לאזור ויגרום לתחושת צריבה ומעט כאב מקומי. חומר ההרדמה הנ"ל הינו אותו חומר שבשימוש אצל רופאי שיניים . במידה וידועה רגישות לחומר זה יש לדווח לרדיולוג ע"מ שישתמש בחומר אחר. פעולת חומר ההרדמה מידית ומיד לאחר ההזרקה יחדיר הרדיולוג את מחט הביופסיה או הנקז. יתכן שתחושו לחץ או כאב קל בזמן החדרת המחט.

בביופסיות: לאחר שהמחט ממוקמת באזור החולני יילקחו מספר דגימות לצורך בדיקה ציטולוגיית או פתולוגית (או שניהם ) . בסיום - המחט תוצא ואזור הפעולה יחבש עם תחבושת קטנה.

הדגימה שנלקחה (תאים או רקמה ) תשלח ישירות מהמכון למעבדה ציטולוגיית / פתולוגית .

בניקוזים: יוחדר הנקז לתוך הנוזל וייתפר לעור. דגימה מהנוזל תשלח עמכם למחלקה (במאושפזים) לביצוע בדיקות מעבדה שונות או תשלח ישירות מהמכון למעבדות השונות ( באמבולטוריים ).

**האם יכאב לכם?**

אנו עושים את המרב להמעיט ככל האפשר בחוסר הנוחות ובכאב הכרוך בביצוע הפעולה. הזרקת חומר ההרדמה כואבת מעט אך לאחריה בדרך כלל אין חשים כאב. אנא "אל תהיו גיבורים" ודווחו לרופא שלנו במידה והנכם חשים כאבים למרות ההרדמה, תמיד ניתן להוסיף עוד מעט חומר

הרדמה. לא מקובל לבצע ביופסיות וניקוזים לאחר מתן חומר טשטוש, שכן אין בכך צורך ומתן חומר זה כרוך בסיבוכים נוספים.

**מה קורה לאחר הבדיקה?**

לאחר סיום הפעולה תחושו טוב למעט רגישות קלה באזור בו הוחדרה מחט הביופסיה או הנקז.

חולים מאושפזים: תחזרו למחלקה ותפעלו בהתאם להוראות הרופאים המטפלים. הנקז יוצא לאחר מספר ימים ללא צורך בתפירת החתך הקטן שבוצע להחדרת צינור הניקוז הדק.

נבדקים לא מאושפזים: תועברו לחדר ההשגחה במכון והצוות הסיעודי ימדוד לחץ דם ודופק וכן יתנו משככי כאב במידת הצורך. משפחה או חברים יכולים לשהות עמכם בחדר ההשגחה. כדאי להביא עיתון ,ספר להעביר את זמן ההשגחה בנעימות יותר.

**בשחרור:**

1. תשוחררו לאחר השגחה של מספר שעות עם מכתב הפניה לרופא המטפל / מיון.
2. הקפידו לפעול בהתאם להוראות המפורטות בדף השחרור שקבלתם
3. מומלץ על מנוחה בבית. ביום הבדיקה- שכיבה מוחלטת ( למעט שירותים ) .
4. השאירו את אזור הביופסיה נקי והימנעו מלהרטיב למשך 12 שעות מביצוע הביופסיה
5. למחרת ניתן לחזור לעבודה אך אל תתאמצו, אל תרימו דברים כבדים
6. אל תבצעו פעילות גופנית למשך כ- 2 ימים לאחר הביופסיה.
7. אנא הימנעו מנטילת אספירין או תרופות דומות למשך 4 ימים לאחר הביופסיה. יש

לפנות לרופא המטפל לקבלת הנחיות בנוגע לחידוש נטילת תרופות למניעת קרישת

הדם.

**מתי מתקבלות תוצאות הביופסיה?**

תוצאות הביופסיה מתקבלות עד חודש ימים, ונשלחות ישירות לרופא המפנה שלכם. אנא קבעו תור אליו בהתאם לאחר הביופסיה ע"מ לדון בתוצאות.

בברכת בריאות שלמה,

צוות יחידת ה-US צוות יחידת ה-CT